作者:魏了翁
標題:賀新郎
內容:霞下天垂宇。倚闌干、月華都在，大明生處。扶木元高三千丈，不分閒雲無數。謾轉卻、人間朝暮。萬古興亡心一寸，只涓涓、日夜隨流注。奈與世，不同趣。齊封冀甸今何許。百年間、欲招不住，欲推不去。閘斷河流障海水，未放游魚甫甫。嘆多少、英雄塵土。挾客憑高西風外，問舉頭、還見南山否。花爛熳，草蕃庶。